Лъэныкъуэ куэд къызэщIеубыдэ
Волгоград щызэхащIыхьа террорист щIэпхъаджагъэхэм щытепсэлъыхьым щIалэгъуалэр терроризмэм и идеологием демыгъэхьэхыныр властым и органхэу щIыналъэхэм щыIэхэм я къалэн нэхъыщхьэ дыдэу зэрыщытыр КъБР-м и Iэтащхьэм и къалэнхэр пIалъэкIэ зыгъэзащIэ КIуэкIуэ Юрий жиIащ.
«Терроризмэм ебэныныр Урысейм и Кавказ Ищхъэрэм и щIыналъэхэм я закъуэ къапэщыт къалэну щыткъым. Ар дуней псом хуэгъэзащ икIи абы егупсысауэ икIи сыт и лъэныкъуэкIи зэпэлъытауэ бгъэдыхьэпхъэщ», — къыхигъэщхьэхукIащ КъБР-м и Iэтащхьэм и къалэнхэр пIалъэкIэ зыгъэзащIэ КIуэкIуэ Юрий, Волгоград къыщыхъуа гузэвэгъуэм и гугъу щищIым. — Хабзэхъумэ IэнатIэхэм, следствием и органхэм, къалэн хэхахэр зыгъэзащIэхэм я лэжьакIуэхэм терроризмэм пэщIэтынымкIэ Iуэху инхэр зэфIагъэкI, — къигъэлъэгъуащ КIуэкIуэ Юрий, — ауэ къарукIэ терроризмэм упэщIэтын къудейкIэ зэфIэкIынукъым. Ар лъэныкъуэ куэд къызэщIэзыубыдэ лэжьыгъэщ».
ЩIыналъэхэм властымкIэ я органхэм я къалэн нэхъыщхьэ дыдэу КIуэкIуэ Юрий къыхигъэщхьэхукIащ терроризмэм и идеологием щIалэгъуалэр демыгъэхьэхын и лъэныкъуэкIэ къару псори зэщIэгъэуIуэныр. Абы хеубыдэ унагъуэхэм ядэлэжьэныр, курыт еджапIэхэм, курыт IэщIагъэ щрагъэгъуэт щIыпIэхэм, еджапIэ нэхъыщхьэхэм щIэсхэм гулъытэ хэха яхуэщIыныр, радикализмэмрэ экстремизмэмрэ я Iэужьхэр гъэкIуэдынымкIэ муниципалитетхэм я мыхьэнэр къэIэтыныр.
КъБР-м и Iэтащхьэм и къалэнхэр пIалъэкIэ зыгъэзащIэм аргуэру жиIащ хэкIуэдахэмрэ уIэгъэ хъуахэмрэ я унагъуэхэм сыт и лъэныкъуэкIи ядэIэпыкъуну республикэр зэрыхьэзырыр.
Волгоград террорист щIэпхъаджагъэхэр къызэрыщыхъуам къыхэкIыу Къэбэрдей-Балъкъэрым и унафэщI органхэм цIыхухэм шынагъуэ къатемыгъэхьэным пыщIа Iуэху хэхахэр зэфIагъэкI.
КъБР-м и Iэтащхьэмрэ
Правительствэмрэ я пресс-IуэхущIапIэ.
